ตามคำแนะนำของคุณ Moddang และไดัข้อมูลเพิ่มเติมจาก Editor วงในว่า  #มาวังน้ำเขียว...ควรมาลอง# ด้วยความที่ผมเป็นคนใสซื่อบริสุทธิ์ เชื่อคนง่าย...(อิๆ) ใครลือว่าเด็ด...จะขอชิมซะหน่อย จึงได้มาพิสูจน์ความอร่อยกับร้านต้นไทรดูสักที 

พิกัดร้านตั้งอยู่ ณ. จุดใด? แนะนำว่าตามพิกัดวงในเลยครับ ผมเองก็เรียกไม่ถูกเพราะไม่ใช่คนในพื้นที่ แต่ก็พอจะอธิบายคร่าวๆว่า อยู่คนฟากกับเขาแผงม้า ขับเข้าในซอย ตรงๆตามทางมาเรื่อยๆประมาณ6กิโลเห็นจะได้ อยู่ขวามือ ป้ายร้านปักไม่สูงมาก เปิดให้บริการตั้งแต่ 10.00-21.00 น. 

ลักษณะร้านเป็นชานกว้างๆที่ต่อเติมมาจากบ้าน มาถึงที่หมายก็หงายเงิบ...ดันมีทัวร์มาลง2คันรถบัส ลูกค้าร่วมๆ100คน เหอๆ นี่ขนาดมาวันธรรมดานะนี่ แล้วตรูจาได้กินกี่โมง เหอๆท่าทางจะคิวยาววววว แต่สรุปว่า...ไม่นานมากนะครับ เป็นอันโชคดีไป ไม่งั้นมีบ่นๆ

#สิ่งที่ชิมในวันนี้#

@ต้มยำเห็ดโคน เป็นเมนูเด็ดทางรัาน รสชาติอร่อยมากครับ ทำได้สมบูรณ์แบบทั้ง2ส่วน คือ ส่วนของวัตถุดิบหลักที่เป็นเห็ดโคน ลักษณะดีสดใหม่ ล้างทำความไร้กลิ่นคราบไคลดิน เนื้อกรุบกรอบเล็กๆ ด้านในฉ่ำน้ำต้มยำที่ซึมอยู่ภายในเนื้อเห็ด 
ส่วนที่2คือการปรุงรส กลมกล่อมจัดจ้าน เปรี้ยวนำและเค็มตัดแบบพอดีๆ ได้ความแซ่บเผ็ดร้อนจากพริกขี้หนูอยู่ในระดับที่ไม่มากจนเกินไป ซดร้อนๆคล่องคอ ปริมาณเยอะเกินราคาคุ้มค่าเงินที่จ่าย  แนะให้สั่งเลยครับ ทางร้านมีทั้งที่ขายเป็นถ้วยอย่างที่ผมกิน และแบบหม้อไฟสำหรับผู้ที่มากันหลายท่าน

@น้ำพริกปลาทู เมนูธรรมดาๆ แต่เสริ์ฟมาผักสดฟูฟ่องมากมายเต็มจานดูน่ากิน รสชาติของน้ำพริกค่อนข้างอ่อน ไม่แซ่บดุเดือดเหมือนที่จิตนาการก่อนสั่ง ความเข้มข้นของเครื่องเทศและเนื้อปลาทูใช้ได้แล้ว เติมเปรี้ยวเค็มอีกสักนิด...ที่ขาดอยู่มากก็เห็นจะเป็น...เผ็ดครับ มันดันเผ็ดน้อยไป  ดีที่ว่าไฮไลท์ของอาหารจานนี้โดนขโมยซีนจาก...ผักสดที่ใช้กระบวนการเพาะปลูกแบบไฮโดรโปนิกส์* จึงได้ผักอวบใบสวย กรอบ ให้รสชาติหวานแบบธรรมชาติ เมื่อกินคู่กันกับน้ำพริกก็ช่วยชูรสได้อย่างมากเลยครับ

*(Hydroponics)เป็นการปลูกพืชโดยไม่ใช้ดิน พืชจะเจริญเติบโตได้จากการดูดซับสารอาหารที่จำเป็นจากแหล่งน้ำที่สร้างขึ้น ช่วยประหยัดพื้นที่ในการปลูก ผักไม่ปนเปื้อนจากสารเคมีต่างๆในดิน พืชที่ใช้จะเป็นผักตระกูลหัวกะหล่ำและผักกาด ช่วยให้ได้ผลผลิตก้านใบใหญ่ อวบน้ำ กรอบกว่าผักปกติที่ปลูกในดินหลายเท่า*

@ปลาทับทิมทอดสมุนไพร ต้องบอกก่อนเลยว่ามันอลังการมาก ควรพิจารณาก่อนจะสั่งถ้ามาน้อยคน เพราะมันตัวใหญ่ปริมาณเยอะมากๆๆ ถึงกับออกอาการผงะ ฮู้! (โต๊ะอื่นผมก็สังเกตุว่าก็มีอาการเดียวกันคือ ผงะ!เมื่อเห็นนำมาเสริ์ฟ) ผมพูดเบาๆกับพนักงานว่า แล้วจะกินหมดมัยนี่? เธอยิ้มละไมตอบผมว่า นี่ก็พยายามเลือกตัวที่เล็กที่สุดในร้านแล้วค่ะ...เหอๆ นี่คือ??ตัวเล็กแล้ว ชิมิ?? 5555 เธอหัวเราะร่วนยืนยันอีกครั้งว่า ค่ะ นี่แหล่ะตัวเล็กสุดแล้ว...

รสชาติปลาทับทิบทอดนั้น ทำออกมาได้ดี กรอบทั้งตัว เนื้อเยอะ ไม่มีกลิ่นคาว ส่วนน้ำยำราดมาในปริมาณที่พอดิบพอดีไม่แฉะ อุดมไปด้วยสมุนไพรหลากชนิด เช่น หอมแดง กระเทียมสด ตะไคร้ โรยด้วยหอมเจียวทอด และถั่งลิสงคั่วใหม่ๆ

เวลากินทั้ง2ส่วนรวมกันให้ความรู้สึกเหมือนกินเมี่ยงคำ กรอบเพลินหอมสมุนไพร จะแตกต่างกันตรงที่น้ำยำรสจะออกหวานนำเล็กน้อยจากน้ำพริกเผาครับ เป็นอีกหนึ่งเมนูที่แนะนำว่ามาถึงที่ก็ไม่ควรพลาดชิมของเด็ดประจำร้านเขาล่ะ (ถ้ามาหลายคนนะ)

สรุปว่า เรียนตามตรงว่ารู้สึกเซอร์ไพรส์ เพราะผมเองก่อนมาก็ไม่ได้คาดหวังความอร่อยมากนัก แต่เมื่อได้ลิ้มลองแล้วกลับผิดคาด รสชาติของอาหารโดยรวมจัดว่าดี อร่อยถูกปาก เข้าขั้นเยี่ยมเลย ราคาก็ไม่แพง แถมปริมาณอาหารก็จานใหญ่ให้เยอะครับ และถ้าหากกินไม่หมด สามารถแจ้งห่อกลับได้ไม่เป็นปัญหาแต่อย่างใด

อาจจะมีติดขัดบ้างในเรื่องของอาหารอาจจะออกช้าสักนิด เพราะเป็นร้านแบบท้องถิ่น บริการแบบบ้านๆ ต้องใจเย็นสักหน่อย แต่ไม่ผิดหวังกับรสชาติอาหารแน่นอนครับ คอนเฟิร์ม..

#ค่าเสียหาย#
ปลาสมุนไพร 250
น้ำพริกปลาทู 50 
ต้มยำเห็ด (แบบถ้วย) 100

..จบ..
